b'\n_START_ARTICLE_\nGeltonas namas\n_START_SECTION_\nApie paveiksl\xc4\x85\n_START_PARAGRAPH_\nPaveiksl\xc4\x85 \xe2\x80\x9eGeltonas namas\xe2\x80\x9c V. van Gogas nutap\xc4\x97 1888 m. rugs\xc4\x97j\xc4\xaf Arlyje. Geltonu namu vadinamas namo, buvusio Lamartino aik\xc5\xa1t\xc4\x97s Nr. 2, de\xc5\xa1inysis sparnas (paveikslo centre). J\xc4\xaf Vincentas van Gogas i\xc5\xa1sinuomojo 1888 m. gegu\xc5\xbe\xc4\x97s m\xc4\x97nes\xc4\xaf. Dailininkas svajojo, kad jame \xc4\xafsikurs tapytoj\xc5\xb3 kolonija, kuri gyvens ir kurs kartu. Langas su praviromis langin\xc4\x97mis kampe rodo sve\xc4\x8di\xc5\xb3 kambar\xc4\xaf, kuriame buvo apsistoj\xc4\x99s Polis Gogenas. Kairiau jo langas su viena praverta langine \xe2\x88\x92 Van Gogo miegamasis. Pa\xc4\x8dioje paveikslo kair\xc4\x97je pavaizduotas \xc5\xa1viesiai ro\xc5\xbeinis namas u\xc5\xbe med\xc5\xbeio \xe2\x88\x92 restoranas, kuriame valgydavo Van Gogas. Paveikslo de\xc5\xa1in\xc4\x97je pavaizduotas aveniu, praeinantis po dviem gele\xc5\xbeinkelio tiltais. Lai\xc5\xa1ke broliui Vincentas ra\xc5\xa1\xc4\x97, kad saul\xc4\x97s nu\xc5\xa1viest\xc5\xb3 gelton\xc5\xb3 nam\xc5\xb3 ir m\xc4\x97lyno dangaus tema yra sunki ir viliojanti. Antrojo pasaulinio karo metu namas buvo pa\xc5\xbeeistas s\xc4\x85junginink\xc5\xb3 bombardavim\xc5\xb3 ir jo liku\xc4\x8diai v\xc4\x97liau nugriauti. Paveikslas niekuomet nepaliko Van Gog\xc5\xb3 \xc5\xa1eimos nuosavyb\xc4\x97s ir dabar yra Van Gogo muziejuje Amsterdame. Pats Van Gogas j\xc4\xaf vadino pavadinimu \xe2\x80\x9eGatv\xc4\x97\xe2\x80\x9c.'